Teekond algab lennuga Prantsusmaale Tallinnast 3. aprillil ja tagasi  ollakse 5. mai õhtul. Umbes 800 kilomeetri pikkust jalgsirännakut alustatakse St-Jean- Pied-de-Portist, teekond viib üle Püreneede ja 30 päeva pärast jõutakse rännaku lõppsihti Santiago de Compostelasse. Päevas läbitakse u 30 kilomeetrit. Lennupiletid maksavad 9900 krooni, kohapeal kulub askeetlikule öömajale ja toidule u 10-15 eurot päevas.  Illar Hallaste läbis palverännuteekonna eelmisel aastal, et saada selgust, millega on tegemist. Täna julgeb ta kutsuda huvilisi palverännakule: «Käime üheskoos rada,  mida võib nimetada maailma kõige kuulsamaks kristlikuks palverännu rajaks. Ja see viib apostel Jakobuse hauale Santiago de Compostelas.»  Paulo Goelho «Palverännak. Maagi päevik» ja Tiina Sepa eelmise aasta alguses Loomingu Raamatukogus ilmunud reisijutt tekitasid temas huvi ja nii tekkis idee teha Eestist palverändurite gruppe, kes lähevad seda teed käima. «Eelreklaam on raamatute näol juba tehtud.» Oma tagasihoidliku osa on sellesse andnud ka Eesti Kirik, kes palverännakul käinute muljeid vahendanud.  Ööbimispaikades saavad palverändurid tunnistusele templi. «See tõendab, et inimene on teekonna läbinud jalgsi või jalgrattaga. Ümberringi on palju inimesi, kes käivad sama teed. Kuigi omavahel ka suheldakse, käib igaüks tegelikult teekonda ikka üksi. See on tema, Jumala ja palverännu rada,» ütleb Illar Hallaste. «See on kogemus, mida on raske kirjeldada. Ma olen käinud Himaalajas matkamas ja see on hoopis teistsugune elamus.»  Oma teekonnal kohtas Illar Hallaste päris palju pensioniealisi  inimesi. Üks Hollandi abielupaar, kes oli just pensionile jäänud, otsustas, et nüüd on elus nii suur muutus, ja võttis ette teekonna koduukselt Santiagoni, mis teeb kokku 3000 kilomeetrit. Kohtumise ajal eelmise aasta juulis oli abielupaar teel olnud juba kolm kuud.